Mark O. Madsen

Mark Overgaard Madsen (født 23. september 1984 i Nykøbing Falster i Danmark) er en dansk professionel MMA-udøver i UFC og pensioneret bryder i 75 kg-vægtklassen.
Madsen blev Danmarks første professionelle bryder nogensinde og karrierens højdepunkter er indtil videre EM-guld 2004 (juniorer), EM-bronze 2014, VM-sølv 2005, VM-bronze 2006, VM-sølv 2007, VM-sølv 2009, VM-sølv 2015 og OL-sølv 2016. Mark O. Madsen kæmper nu i det største amerikanske forbund inden for MMA, UFC, hvor han kendes under navnet "The Olympian" .

Brydning-karriere 
Mark O. Madsen deltog i tre OL: Ved OL i Beijing 2008, hvor han tabte sin første kamp mod russeren Varteres Samurgasjev og dermed var færdig i turneringen. Han deltog også i OL i London 2012, hvor han i første runde tabte 5-2 til Roman Vlasov fra Rusland, men da russeren gik hele vejen til finalen, fik Madsen chancen i en opsamlingskamp. Her slog han Christophe Guenot fra Frankrig 4-2, inden han tabte bronzekampen mod Aleksandras Kazakevičius fra Litauen med 4-0. Ved OL i Rio 2016 var Madsen oversidder i første runde, slog derpå iraneren Saeid Abdevali 1-1 (scorede sidste point), efterfulgt af serberen Viktor Nemeš 4-2, og i semifinalen mod ungareren Péter Bácsi vandt Madsen med 3-0 og var dermed i finalen. Her mødte han sin mangeårige rival, Roman Vlasov i en revanchematch fra VM-finalen året forinden, hvor russeren vandt; Vlasov var desuden forsvarende olympisk mester. Russeren var endnu engang overlegen og vandt finalen med 5-1, hvorpå Madsen vandt sølvmedalje.

Mark O. Madsen er den første bryder nogensinde som har kvalificeret sig til OL tre gange i træk.

I september 2015 vandt Mark O. Madsen sølv til VM i Las Vegas, hvilket samtidig sikrede adgang til OL i Rio de Janeiro.
Ved siden af sin sport læser Mark O. Madsen HA Sports- og eventmanagement på Syddansk Universitet.

Den 28. maj 2016 blev det til to sejre for Brydeklubben Thor i det Nordiske Mesterskab. Den ene guldmedalje vandt Mark O. Madsen, mens den anden ære tilfaldt ungdomsbryderen Nikolai Mohammedi.

MMA-karriere

Professionel karriere 
Den 26. september 2013 debuterede han som MMA-kæmper ved European MMA 6, hvor han i Brøndby knockoutede tyske Philipp Henze efter 44 sekunder i 1. omgang. Siden kæmpede han en gang, i en submission sejr efter 2 minutter og 27 sekunder mod engelske Chay Ingram ved European MMA 9: "Mark" Your Time på Frederiksberg den 23. maj 2014, før han valgte at fokusere fuldt ud på brydning frem mod OL i 2016 hvor han vandt sølv.

Den 13. januar 2018 gjorde Madsen comeback i MMA ved MMA Galla i Nykøbing Falster, hvor han besejrede svenske Matthias Freyschuss efter 28 sekunder i 1. omgang.

Madsen mødte engelske Dez Parker til Danish MMA Night den 9. juni 2018 i Brøndbyhallen i København. Han slog Parker på TKO efter 4 minutter og 30 sekunder i 1. omgang.

Cage Warriors 
Efter sine sejre på dansk grund skrev, Madsen kontrakt med Cage Warriors. Madsen fik sin debut mod franske Alexandre Bordin på Cage Warriors Academy's konstituerende event den 23. september, 2018. Størstedelen af kampen fandt sted på gulvet hvilket ledte Madsen til en sejr via enstemmig afgørelse på grund af sin domnierende grappling.

Efter kampen mod Bordin, begyndte Madsen at træne i Xtreme Couture i Las Vegas. Madsen kæmpede hovedkamp på Cage Warriors Academy Denmark2 mod engelske Mathew Bonner den 15. december, 2018 og vandt kampen via enstemmig afgørelse.

Den 9. Marts, 2019 Ved Cage Warriors 103 mødte Mark O. Madsen den Franske MMA-kæmper Thibaud Larchet som han besejrede i KB Hallen.

Madsen mødte bokseren, Patrick Nielsen i en MMA-kamp på Olympian Fight Night den 8. juni, 2019. Madsen vandt kampen i 1. omgang via rear-naked choke.

Ultimate Fighting Championship 
Den 28. september 2019 fik Madsen sin UFC-debut ved UFC Fight Night 160 i København, hvor han i co-main-eventen besejrede italienske Danillo Belluardo på 1 minut og 12 sekunder. Kampen var Madsens første kamp i en ny kontrakt med UFC, hvor han skrev en kontrakt for fire kampe. Han vandt kampen på TKO i første runde.

Efter at have kommet sig over en skulderskade og en stafylokok-infektion vendte Madsen tilbage og mødte amerikanske Austin Hubbard den 7. marts, 2020 på UFC 248. Han benyttede sig af sine overlegne bryde-færdigheder og vandt kampen via enstemmig afgørelse, men brækkede kæben i anden omgang.

Madsens næste kamp i UFC bliver ved  mod Vinc Pichel 9. april i Jacksonville, Florida.

Priser og hæder

MMA 
 Nordic MMA Awards - MMAviking.com
 2018 Knockout of the Year vs. Dez Parker
 2019 Breakthrough Fighter of the Year

Referencer

Eksterne henvisninger 
 
 Mark O. Madsen på Danmarks Brydeforbunds hjemmeside
 club2008.dk om Mark O. Madsen 
 Mønsterbryder: Træn som Mark O. Madsen  euroman.dk 16. september 2014

Personer fra Nykøbing Falster
Brydere fra Danmark
Olympiske brydere fra Danmark
Deltagere for Danmark ved sommer-OL 2008
Deltagere for Danmark ved sommer-OL 2012
Deltagere for Danmark ved sommer-OL 2016
Medaljevindere fra Danmark ved sommer-OL 2016
Olympiske sølvmedaljevindere fra Danmark
MMA-udøvere fra Danmark
Kampsportsudøvere fra Danmark